પાંચમો પૉઇન્ટ, આપણે ઍનિમલ પ્લેનેટ કે ડિસ્કવરી ચૅનલની કોઈ વાઇલ્ડલાઇફ ડૉક્યુમેન્ટરી ફિલ્મ જોતા હોઈએ એવી રિયલિસ્ટિક ફીલ આપતી આ ફિલ્મમાં ખૂબીપૂર્વક એ વિસ્તારની સ્થાનિક પરંપરાઓને પણ સાંકળી લીધી છે. જેમ કે વનદેવી, ત્યાંના આદિવાસી કબીલાઓમાં મધપૂડાઓમાંથી મધ કાઢતા લોકોની જોખમી લગ્નવિધિ, વાઘ પાછળથી હુમલો ન કરે એ માટે માથાની પાછળના ભાગમાં મહોરું ચડાવીને ફરતા લોકો, પરિસ્થિતિ પ્રમાણે શરીરને રંગીને જંગલની રક્ષા કરતા ગિરગિટી કોમના લોકો વગેરે. આ બધું જ ફિલ્મની ઑથેન્ટિસિટીમાં વધારો કરે છે. અને હા, ફિલ્મનું બૅકગ્રાઉન્ડ મ્યુઝિક પણ રોમાંચમાં વધારે કરે એવું ઑફબીટ છે. સારી વાત એ છે કે ફિલ્મની સ્ટોરીમાં પંક્ચર પાડવા માટે એક પણ ગીત ઠપકારવામાં નથી આવ્યું.